《冬日净友道人过访登紫烟楼赋赠》
明代·邓云霄

雨馀烟树晓光新，欲扫高斋未有尘。开径忽逢云水客，横江曾梦羽衣人。

歌翻白雪仙声远，骨变黄芽道气真。同倚危楼望蓬海，问君何处是通津。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。